ผู้โดยสารโปรดทราบ! ระวังตกเครื่องหลังดอนเมืองอาคาร 2 เปิดใช้งานวันแรก
ระวังตกเครื่อง! AOT เปิดใช้งานอาคาร 2 ดอนเมืองวันแรก-ผู้โดยสารหนาแน่น
24 ธ.ค. 2558

เมื่อวันที่ 24 ธ.ค. ผู้สื่อข่าวรายงานว่าช่วงเช้ามืดที่ผ่านมา ที่ท่าอากาศยานดอนเมือง บริเวณอาคารผู้โดยสารภายในประเทศได้เปิดใช้ตามปกติแล้ว หลังจากปิดปรับปรุงไปนานกว่า 8 ปี โดยชั้นที่ 1 ยังมีการต่อเติมทางเดินและร้านค้าอยู่ ส่วนชั้นที่ 3 ซึ่งเป็นอาคารผู้โดยสารขาออกภายในประเทศมีการปรับปรุงเสร็จเรียบร้อย
ขณะที่เที่ยวบินแรกเวลา 05.40 น. เป็นสายการบินนกแอร์ เที่ยวบินที่ DD760 ท่าอากาศยานดอนเมือง-ชุมพร มีผู้โดยสารเดินมาเช็กอินหนาแน่น ส่วนทางด้านสายการบินไลออนแอร์ เที่ยวบินที่ SL814 ท่าอากาศยานดอนเมือง-เชียงใหม่ ที่จะออกในเวลา 06.00 น. ก็มีผู้โดยสารทั้งชาวไทยและชาวต่างชาติ เดินทางมาใช้บริการเป็นจำนวนมากเช่นกัน ส่วนการจราจรบริเวณหน้าอาคารเริ่มมีรถเข้าออกเพิ่มขึ้นเรื่อย ๆ ซึ่งทางเจ้าหน้าที่ยังสามารถระบายรถได้เร็ว จึงไม่มีปัญหาติดขัดแต่อย่างใด
โดยนายนิตินัย ศิริสมรรถการ ผู้อำนวยการใหญ่ บริษัท ท่าอากาศยานไทย จำกัด (มหาชน) หรือ AOT เปิดเผยว่า ปัจจุบันปริมาณการจราจรทางอากาศ ณ ท่าอากาศยานดอนเมือง (ทดม.) มีผู้โดยสารประมาณ 90,000 คนต่อวัน เพิ่มขึ้นร้อยละ 29 – 30 และมีเที่ยวบินประมาณ 650 เที่ยวบินต่อวัน เพิ่มขึ้นร้อยละ 20 เมื่อเทียบกับช่วงเดียวกันของปีก่อน เมื่อคิดเป็นต่อปีมีผู้โดยสารใช้บริการ ทดม.ประมาณ 28 ล้านคนต่อปี และมีแนวโน้มที่จะเพิ่มจำนวนเป็น 30 ล้านคนในปี 2559 ซึ่งเกินขีดความสามารถของ ทดม.ในการรองรับผู้โดยสารได้ 18.5 ล้านคนต่อปี
ดังนั้น ทอท.จึงได้ดำเนินการปรับปรุงอาคารผู้โดยสาร อาคาร 2 สำหรับเป็นอาคารผู้โดยสารภายในประเทศ และได้กำหนดให้มีการเปิดให้บริการอาคารผู้โดยสาร อาคาร 2 แบบบางส่วน (Soft Opening) ในวันที่ 24 ธันวาคม 2558 เพื่ออำนวยความสะดวกผู้โดยสารและลดความหนาแน่นภายในอาคาร ทั้งนี้ ในช่วงแรกของการเปิดให้บริการ สิ่งอำนวยความสะดวกต่างๆ อาจยังไม่แล้วเสร็จตามแผนพัฒนาได้อย่างเต็มรูปแบบ เช่น ห้องน้ำบางส่วน ร้านค้า ร้านอาหารต่างๆ ซึ่งอยู่ระหว่างการปรับปรุงแบบและการตกแต่งร้านให้ได้มาตรฐานและสอดคล้องกับมาตรการรักษาความปลอดภัยของท่าอากาศยาน และคาดว่าจะสามารถเปิดให้บริการได้สมบูรณ์แบบในเดือนกุมภาพันธ์ 2559
อย่างไรก็ตาม ทดม.ได้จัดเตรียมการบริการอื่นๆ เพื่ออำนวยความสะดวกผู้ใช้บริการ เช่น การจัดระบบขนส่งสาธารณะ ได้แก่ รถแท็กซี่ และรถโดยสารปรับอากาศ (Airport LimoBus Express) ให้บริการในเส้นทางระหว่าง ทดม.ไปยังจุดต่างๆในตัวเมือง
นอกจากนั้น สำนักงานการบินพลเรือนแห่งประเทศไทย (กทพ.) ได้เข้ามาตรวจสอบมาตรฐานท่าอากาศยานดอนเมืองใน 3 ด้าน ได้แก่ ด้านการรักษาความปลอดภัย ด้านการอำนวยความสะดวกในการเดินอากาศ และด้านความปลอดภัย พร้อมทั้งลงพื้นที่ตรวจพื้นที่เมื่อวันที่ 18 ธันวาคม 2558
อย่างไรก็ดี ถึงแม้ว่าสิ่งอำนวยความสะดวกต่างๆ ที่ให้บริการ ณ อาคารผู้โดยสาร อาคาร 2 จะยังไม่แล้วเสร็จทั้งโครงการ แต่ ทอท.ยังคงรักษามาตรฐานด้านการรักษาความปลอดภัยให้เป็นไปตามมาตรฐาน สากล โดยมีความพร้อมในด้านความปลอดภัยและมาตรการการรักษาความปลอดภัยอย่างเต็มรูปแบบ เพื่อให้ผู้โดยสารรู้สึกปลอดภัย และมั่นใจการใช้บริการท่าอากาศยาน และเมื่อเปิดใช้อาคารผู้โดยสาร อาคาร 2 ทดม.อย่างเต็มรูปแบบแล้ว จะทำให้ ทดม.มีศักยภาพในการรองรับผู้โดยสารได้ 30 ล้านคนต่อปี และ ทอท.มีแผนที่จะปรับปรุงอาคารผู้โดยสาร อาคาร 1 สำหรับรองรับผู้โดยสารระหว่างประเทศ
ทั้งนี้ ผู้โดยสารควรเผื่อเวลาในการเดินทางมายังสนามบินและเผื่อเวลาในเข้าเช็คอิน เนื่องจากการเข้ามาใช้บริการเป็นไปอย่างเนืองแน่น
 